Christiaan Olwagen (gebore 1987, Kaapstad) is ŉ Suid-Afrikaanse skrywer en regisseur. Op 14 het hy sy eerste toneelstuk geskryf en ook die regisseurswerk gedoen. Nadat hy matrikuleer het aan die Pro Arte Kunsskool in Pretoria het Olwagen BA Drama studeer aan die Universiteit van Stellenbosch. Sy honneursgraad se tesis het gehandel oor aanpassings van William Shakespeare se Hamlet, onder leiding van Marthinus Basson. Terwyl hy op universiteit was, het hy ook 'n skryfskool bygewoon, en begin om sy eie tekste te skryf en die regie van die produksies self gedoen. Hy het as student die Fleur du Cap-toekenning ontvang vir: Mees Belowende Student in 2008 vir sy uitbeelding van die rol as Emcee in die Marthinus Basson-produksie, Cabaret. In 2010 het Olwagen aandag op hom gevestig met sy professionele debuutproduksie, Woza Andries. Sedert 2011 het Olwagen regisseurswerk vir teater en film gedoen, onder andere: N is vir Neurose, Woza Andries (geskryf deur Robert Volker en verwerk deur Olwagen), Vagina Dentata en Ubu en die Secrecy Bill.